ועדת הפנים והגנת הסביבה, כנסת 19, פרוטוקול מספר 155, 2013-12-16 12:00

מירי רגב: חברים, אנחנו בשידור, אני פותחת את דיון ישיבת ועדת הפנים והגנת הסביבה.

מירי רגב: זה הדיון השלישי שלנו הבוקר, למרות הגשמים ולמרות השלגים הגיעו חברי הכנסת, חלקם.

מירי רגב: אלה העצלנים מתוך ירושלים לא הגיעו, ואני לא אגיד מי לא הגיע, נכון?

מירי רגב: טלב, לא נגיד מי לא הגיע.

מירי רגב: הדיון היום עוסק באלימות כלפי שוטרים בעקבות ההפגנות של הבדואים כחלק מההתנגדות שלהם לחוק ההסדרה של ההתיישבות הבדואית, ולקראת ההיערכות שלהם ליום הזעם, כך הם אומרים.

ג'מאל זחאלקה: מי קבע את הכותרת של הדיון הזה?

מירי רגב: אני.

מירי רגב: תכף אתן לך לדבר.

ג'מאל זחאלקה: זו כותרת לא מקובלת כי קבעת עובדה, כאשר המפגינים היו קורבן של אלימות המשטרה.

מירי רגב: תכף אתן לך לדבר, זחאלקה.

מירי רגב: מבטיחה לך שתדבר בדיון הזה.

ג'מאל זחאלקה: ואני רוצה שיירשם שאני מתנגד לכותרת.

מירי רגב: מאה אחוז.

מירי רגב: חשבתי שנכון לקיים דיון משום שאנחנו צריכים להגן על החוק, ואנחנו צריכים להגן על המשטרה במקומות שצריך להגן עליהם, במקומות שלא, אז המשטרה גם צריכה "לחטוף" איך שאומרים.

מירי רגב: אבל במקומות שהמשטרה מבצעת את תפקידה, אנחנו צריכים להגן על המשטרה, ולא יכול להיות שהשוטרים יהיו כאן איזה שק אגרוף של מגזר כזה או אחר.

מירי רגב: אף אחד לא מעל החוק, מותר להפגין, מותר למחות, מותר להביע התנגדות כזאת או אחרת, אבל לא בדרך של אלימות.

מירי רגב: דרך של אלימות לא מקובלת.

מירי רגב: ולכן בעצם הדיון הזה כאן.

מירי רגב: אני מבקשת לרשום לטובת הפרוטוקול ולהעיר למשרד לביטחון פנים, לשר, ביקשתי שיהיה כאן הממ"ז או המפכ"ל, זו לא פעם ראשונה שלא נשלחים לכאן הדרגים מהמשטרה שאני מבקשת שיגיעו לכאן.

מירי רגב: אני אעצור את כל התקנים ואת כל מה שהם רוצים להביא - לא יבוא לכאן.

מירי רגב: לא אאשר שום דבר שקשור במשטרה אם הם לא יתייחסו ברצינות לדיונים האלה.

מירי רגב: ביקשתי שיגיע לכאן – זה דיון שהמשטרה בוודאי יותר מאתנו הייתה צריכה להיות כאן, לא שאני חס וחלילה מזלזלת במי שהגיע, אבל ביקשתי שיהיה כאן ממ"ז או מפכ"ל, וזו פעם אחרונה שזה קורה.

מירי רגב: כמו שסיכמתי עם שר הפנים שבדיונים - -

ג'מאל זחאלקה: אולי עקב המחאה נבטל את הישיבה?

מירי רגב: - - בנושא תכנון ובנייה יהיו אנשים בכירים.

ג'מאל זחאלקה: מירי, אולי בתור מחאה נבטל את הישיבה?

אחמד טיבי: זה רציני.

אחמד טיבי: היות שאת רצינית - - -

מירי רגב: לא, אני לא אבטל את הישיבה.

ג'מאל זחאלקה: נכון, נבטל.

אחמד טיבי: את רצינית.

מירי רגב: זה מה שאתם רוצים, אבל בעניין הזה לא אבטל.

ג'מאל זחאלקה: לדחות אותה עד שיגיעו האחראים.

מירי רגב: נעשה דיון המשך.

מירי רגב: אני מבקשת גם מנציגי המשטרה שתכף יציגו את מה שהיה שם במהלך ההפגנות, נציגי המשטרה יפתחו את הדיון, כמובן שחברי הכנסת נרשמו לדיבור.

מירי רגב: אני מבקשת גם שתציגו לי מדוע הגשתם צו לבית-המשפט, וקיבלתם אישור של בית-המשפט לקבל צילומים מכלי התקשורת בעניין הבדואים שהתפרעו, ולאחר מכן ביטלתם את הצו.

מירי רגב: זאת תשובה שהייתם אמורים לתת כבר שבוע שעבר, ביקש המפכ"ל לתת את התשובה פה היום משום שהם היו אמורים לתת תשובת

מירי רגב: כם לבית-המשפט, אז אני מבקשת לקבל תשובה גם בעניין הזה - מדוע המפכ"ל החליט למשוך את הצו אחרי שממ"ז דרום הגיש את הצו, מדוע החלטתם למשוך את הצו, גם בעניין הזה אבקש, בבקשה, התייחסות.

מירי רגב: אילן פרץ, תפתח את הדיון, לאחר מכן נעבור לרשימת חברי הכנסת שנרשמו לפי הסדר, בבקשה.

<אילן פרץ: במסגרת האירועים האחרונים ביום הזעם האחרון ב-30 בנובמבר הייתי מפקד הכוחות בחורה.

<אילן פרץ: לטובת תמונת מצב בראייה הארצית - זה היה יום ברמה הארצית - אני מפנה את זה לעודד, הוא ראש מדור מבצעים שלנו, ואם תרצו משהו ספציפי לגבי האירועים בדרום אשמח לענות.

מירי רגב: אנחנו רוצים רק לגבי הדרום, רק לגבי ההתפרעויות של הבדואים.

<עודד ורדי: קודם כול אדבר מילה אחת לגבי מה שקורה עכשיו.

<עודד ורדי: דרך אגב, עוד לא סיימנו את ההיערכות שלנו בנושא הסערה, כך שכל הכוחות שלנו עדיין פרוסים בכוחות גדולים מאוד - -

מירי רגב: יישר כוח על העבודה ועל העשייה.

<עודד ורדי: - - כדי באמת לאפשר למדינת ישראל להתחיל לחזור לשגרה, זה כרגע המאמץ העיקרי של המשטרה ושם אנחנו פועלים גם במחוז הצפוני, גם במחוז ירושלים וגם במחוז ש"י בכוחות גדולים עם שיתוף פעולה טוב מאוד עם כל השותפים.

<עודד ורדי: מבחינת ההפגנות, בלי להיכנס לנושא של ההפגנה במחוז הדרומי, משטרת ישראל מה שנקרא מתארגנת לנושא הפרות הסדר, יש לה יחידות מיוחדות לנושא של הפרות סדר.

<עודד ורדי: היחידות האלה גם מיומנות וגם מצוידות כמו שצריך, גם מבחינה מנטלית וגם מבחינה מבצעית מיומנות מאוד.

<עודד ורדי: אחת העובדות שעולות גם מההפגנה האחרונה, שלא היו נפגעים מה שנקרא מהצד השני, דווקא הנפגעים היו מצד המשטרה, ובאמת בקטע הזה – חשוב גם להדגיש שאנחנו בעד חופש הביטוי ואנחנו מאפשרים את ההפגנות.

<עודד ורדי: הפגנות ברישיון יתקיימו ואין שום מניעה בסיפור הזה.

טלב אבו עראר: אבל לתיקון, היו נפגעים, ביקרתי אותם בבית-החולים.

מירי רגב: סליחה, רגע, אז היו נפגעים, תכף תגיב.

אחמד טיבי: עובדתית זה לא נכון.

טלב אבו עראר: הם אומרים רק מצד המשטרה, לפחות לדייק.

מירי רגב: תכף תגיב, אין בעיה, תכף אתן לך להגיב.

<עודד ורדי: אבל מהבחינה השנייה המשטרה תגלה אפס סובלנות כלפי פורעי חוק, זה ברור לגמרי ובשביל זה יש את היחידות האלה, ומי שאמון שם – יש לנו את מה שנקרא "מדרגים לשימוש באמצעים" ובנושא הזה לכל מפקד ודרגתו יש את הסמכות להפעיל, ורק בהחמרה אנחנו מתחילים להפעיל אמצעים לפיזור הפגנות.

<עודד ורדי: שאלת לגבי הצו, לנו אין את התשובות, אנחנו אנשי המבצעים, אין לנו כל כך את התשובות לגבי הנושא של הצו.

<עודד ורדי: ואם משהו ספציפי לגבי ההפגנה, הנה, יש מי שיענה.

<אילן פרץ: עוד פעם, הייתי מפקד כוח המשטרה שהיה באסיפה שהייתה בחורה ב-30 בנובמבר בשעה שתיים, למעשה כבר סיימנו את הפריסה, אקדים ואספר שפעלנו ודחפנו כדי לאפשר את האסיפה הזו ברישיון, נחשפנו לקיום המחאה דרך הפייסבוק ופעלנו כדי לאתר את המארגנים במטרה - - -

ג'מאל זחאלקה: המשטרה עוקבת אחרי הפייסבוק, אדוני הקצין?

<אילן פרץ: אסיים את הרקע ואענה על כל השאלות.

<אילן פרץ: וביקשנו לתאם עם המארגנים את השטח, זה אומר את מיקום ההפגנה, את מיקום האסיפה, חניות, הסדרי תנועה, שעות, במטרה להבטיח את שלום הציבור, בכלל זה גם את שלומם של המפגינים, גם את שלומם של המשתמשים בדרך, ולמעשה שהאסיפה הזו תהיה ברישיון ותעבור בשלום, זו הייתה המטרה, כך פעלנו.

<אילן פרץ: שמחנו שביום שישי בסמוך, יום לפני למעשה, פנה חבר הכנסת כאן טלב אבו עראר עם עוד שני מכובדים והגישו בקשה לקיום האסיפה הזו.

<אילן פרץ: שמחנו על כך מאוד.

<אילן פרץ: ביחד אתו גם יצא סגן מפקד תחנת עיירות לסיור שטח וארגנו את השטח, הכול במטרה לקיים ולהבטיח שהאסיפה הזאת תעבור בשלום.

<אילן פרץ: ניתנו למארגנים תנאים, נסגרו האזורים שם שבהם אושר למוחים, ולמעשה ככה פעלנו מהרגע הראשון בתוך הידברות, מתוך כוונה שהאסיפה הזו תעבור בשלום.

<אילן פרץ: אני בעצמי תדרכתי את הכוחות ביום האסיפה, הכוחות הונחו לפעול באיפוק.

<אילן פרץ: בשלבים הראשונים של האסיפה התנהגנו רק מול תנועה, דאגנו להסדרי תנועה, לחניות, שוטרים כחולים היו פרוסים ככה פה ושם אל מול הצומת והציר כדי לשמור על הציר פתוח.

<אילן פרץ: וזו הייתה הכוונה - לבוא, לאפשר להם למחות ולמעשה לסיים את המחאה החוקית הזו והלגיטימית.

מירי רגב: אז מה קרה?

<אילן פרץ: ממש בהבזק שנייה - בסביבות השעה ארבע ורבע בערך - גל של אבנים, מטר אבנים עצום לעבר השוטרים, פגיעה בשוטרים, בפרשים, בסוסים.

<אילן פרץ: ואז למעשה מאותו רגע אנחנו מוצאים את עצמנו עד עשר בלילה בערך מנסים גם להגן על עצמנו, מנסים לפנות את הציר ממכוניות טועות שנכנסו ונקלעו לדבר הנורא הזה, וגם להציל תשתיות.

<אילן פרץ: מאותו רגע זורקים עלינו אבנים, מציתים צמיגים, חוסמים את הציר, עמודי חשמל, זרקו עלינו בקבוקי תבערה, גלגלו לעברנו צמיגים בוערים, ניסו לפגוע בשוטרים עד כדי להרוג שוטרים.

<אילן פרץ: יש לנו קסדות של שוטרים שנפגעו, נופצו, ניידות שנפגעו, שרפו עגלת גדרות, שרפו עגלות משטרה.

<אילן פרץ: אני רוצה להגיד כמפקד הכוח שנכח במקום, גם אחרי המטר הראשון של האבנים וגם אחרי המטר השני של האבנים הנחיתי את הכוחות לחזור לצומת אחרי שניסינו להדוף אותם בלי שימוש באמצעים, whatsoever, שום אמצעים, שום כלום, פשוט להדוף אותם, להרחיק אותם ולחזור לצומת, לשמור את הצומת ואת הציר.

<אילן פרץ: הם באו וחזרו אלינו מכמה כיוונים.

<אילן פרץ: שוב פעם ניסינו להדוף אותם - - -

מירי רגב: כמה נעצרו?

<אילן פרץ: באותו ערב אם אני לא טועה מעל 20 איש, בסופו של דבר כלאנו – נכון להיום יש לנו 17 כתבי אישום שהוגשו ו-12 שעצורים עד מתן החלטה אחרת.

<אילן פרץ: הייתי רוצה להגיד שיש לנו עוד כמה דרושים שאנחנו צריכים לאתר.

מירי רגב: אז אתם פועלים כדי לתפוס אותם?

<אילן פרץ: ואנחנו פועלים כדי למצות אתם את הדין.

מירי רגב: חשוב למצות את הדין אתם עד הסוף כמו עם כל אזרח אחר במדינת ישראל.

מירי רגב: הכאה של שוטרים היא בעיני דבר שלא יעלה על הדעת.

מירי רגב: לא יעלה על הדעת.

מירי רגב: אף אחד לא, לא יהודי ולא ערבי ולא בדואי ולא דרוזי ולא אף אחד, לא משנה מי - פה אף אחד לא ייקח את החוק לידיים.

מירי רגב: מערב פרוע זה לא פה.

<אילן פרץ: גם לפני, גם תוך כדי פעלנו בערוץ - - -

ג'מאל זחאלקה: קחו אותה למשטרה.

<אילן פרץ: פעלנו בערוץ של הידברות, אני חושב ומקווה גם שחבר הכנסת טלב אבו עראר יוכל גם לספר על זה.

מירי רגב: תכף, אולי הוא יעזור לכם גם למצוא את האנשים.

<אילן פרץ: ניסינו במהלך כל האירוע, והיו שעות ארוכות, להגיע למצב שבו מכובדים ובכירים ומנהיגות מקומית תצא אל המפגינים ופשוט תנסה ככה לדאוג שהם יעזבו את המקום ויתנו לנו להמשיך לפנות את הציר ולאפשר תנועה, ובכלל, גם לפנות פצועים, גם לטפל בנזקים.

<אילן פרץ: שוחחתי גם עם בכיר ממועצת חורה, אתם מוזמנים לבדוק בכמה מאות אלפי שקלים נפגעו שם תשתיות ונגרם נזק סביבתי.

<אילן פרץ: מבחינת המשטרה נזקקו לטיפול רפואי מעל 50 שוטרים.

<אילן פרץ: היינו ממוגנים, אנחנו בנויים כך, עודד נגע בזה בהתחלה, אנחנו בנויים לספוג, אנחנו באים עם מגנים, אנחנו באים עם ביגוד שמאפשר לנו לספוג ולהכיל.

<אילן פרץ: ההתקפה הזו – אני יכול להגיד ברמה האישית מהניסיון שלי, והייתי בהפגנה או שתיים גם במקומות שהם לא בארץ, בשטחים – הפגנה חריגה בכל קנה מידה.

<אילן פרץ: מבחינתי, למרות זאת שמרנו על איפוק וריסון במהלך כל ההפגנה, כל האסיפה הזו שהפכה להיות בלתי חוקית.

<אילן פרץ: זאת הייתה הפרת סדר אלימה ומסוכנת לשוטרים ולמי שביקש להשתמש בדרך.

<אילן פרץ: נפגעו לנו תשע ניידות, עגלת גדרות שנשרפה, גדרות משטרה שנזרקו לתוך הצמיגים הבוערים, זרקו עלינו בקבוק תבערה, ונגרם הרבה נזק לסביבה.

<אילן פרץ: כביש מס' 31 שמוביל בין צומת שוקת לערד, למלונות ים המלח, למי שמכיר, נסגר למשך שבע שעות רצופות.

<אילן פרץ: אני לא יודע על מפגינים שנפגעו, גם הכוחות לא דיווחו על כאלה, אני לא מכיר את זה, לא ממד"א, לא מבית-החולים.

<אילן פרץ: אני כן יודע על 51 שוטרים שנזקקו לטיפול כזה או אחר ונפגעו, כולל כל הנזק שנגרם.

<אילן פרץ: אני עוד פעם אומר, תדרכתי את הכוחות, באנו לשמור על הסדר, באנו לאפשר אסיפה שפעלנו שתהיה חוקית, שתהיה ברישיון עם תנאים, עם מנהיגות, הובטח לנו שהכול יהיה בסדר ושלא יהיו כאלה שיתפרעו, ושהמנהיגות שם תשמור על הצעירים.

מירי רגב: לא הייתם צריכים לאפשר את ההפגנה הזאת.

<אילן פרץ: אגיד גם יותר מזה - - -

מירי רגב: פשוט ידעתם שזאת הפגנה שהולכת להיות באלימות כזאת ושריפת כלים ושריפת מכוניות, שריפת גלגלים - - -

דב חנין: הדובר טוען שהם לא ידעו.

מירי רגב: כן, בבקשה.

מירי רגב: לא, אז אולי להבא.

מירי רגב: עכשיו להבא הם יודעים שאין כנראה עם מי לדבר שם.

טלב אבו עראר: אני רוצה רק להצביע - - -

<קריאות: - - -

תמר זנדברג: אז כל הפגנה מדרום לקריית-גת המשטרה לא תאשר?

מירי רגב: כן.

תמר זנדברג: איך בדיוק את מציעה לקיים את הכלל - - -

ג'מאל זחאלקה: היא מציעה רק לבדואים.

מירי רגב: יהיו, יהיו הפגנות, אבל לא אלימות.

ג'מאל זחאלקה: רק לאזרחים הערבים לא יהיו הפגנות.

תמר זנדברג: אבל לפי איזה קריטריון - מדרום לקריית-גת?

תמר זנדברג: מדרום לאשדוד?

תמר זנדברג: ממזרח לנתיבות?

תמר זנדברג: מה?

מירי רגב: תקבעי קריטריון שלא יהיו הפגנות אלימות.

<אילן פרץ: למרות שהבקשה הוגשה יום קודם לכן, וזה כשאנחנו צריכים לקבל את הבקשה חמישה ימים מראש וכאלה, אנחנו כן אישרנו ואפשרנו אותה ונערכנו עם כוחות כדי לאפשר את הקיום של האסיפה הזו.

<אילן פרץ: אני גאה כמפקד הכוחות בשטח על האיפוק והריסון שהשוטרים נהגו, ועל זה שבסופו של דבר למרות הרצון העז של מפירי הסדר שם לפגוע ולהרוג שוטרים, שוטרים שלנו היום לא נפגעו למעשה בצורה קשה.

מירי רגב: תודה רבה לך.

מירי רגב: ראשונת הדוברים תמר זנדברג, לאחר מכן דוד צור, דב חנין, זחאלקה, אחמד טיבי, טלב אבו עראר, מסעוד גנאים – זו הרשימה של הדוברים, ולאחר מכן אנחנו כמובן נתייחס.

מירי רגב: תמר, בבקשה, שלוש דקות.

תמר זנדברג: תודה, גברתי היושבת-ראש, תראו, העליתי בשבוע שעבר הצעה לוועדת חקירה פרלמנטרית לבחינת האירועים, מה שאנחנו שומעים כאן, הייתי קוראת לזה בשפה הכי עדינה שאני יכולה "איזשהו רשומון", איזשהו הבדל גרסאות בין מה שהצגת כרגע לבין מה שהמפגינים והנציגים שלהם דיווחו מהשטח.

תמר זנדברג: אני חייבת לומר שלא הייתי שם.

תמר זנדברג: אני חייבת לומר שמניסיון העבר שלי, האלימות המשטרתית שהמופעלת מהמשטרה אל עבר המפגינים, כולל ההיערכות הראשונית באמצעים מוגזמים ושהם כבר הופכים את האווירה למתוחה ואפילו להוטה, והתגובה הנמהרת, המוגזמת באמצעים מאוד מאוד מאוד חריפים, זאת לא תהיה הפעם הראשונה שבה השימוש מצד המשטרה באמצעים כאלה מדרדר מאוד ומסלים מאוד את האווירה.

תמר זנדברג: מה גם שאני רוצה לציין שיש יחסי כוחות לא שוויוניים בין מפגינים שהם בסופו של דבר אזרחים, הם לא חמושים, הם לא מאורגנים, הם אזרחים שממלאים את זכותם, ואפילו הייתי אומרת במקרה הזה – לאור הדיונים הקודמים שיש כאן בפראוור – אפילו חובתם האזרחית והדמוקרטית להפגין, כפי שציינת ברישיון.

מירי רגב: להפגין כן, אבל לא להרביץ.

מוחמד ברכה: אני מציע שיושבת-ראש הוועדה תאמץ את הטון של המשטרה לפחות, לפחות.

תמר זנדברג: אין כאן סימטריה בין כוחות משטרה שמגיעים מראש מאורגנים, עם פרשים, הרבה פעמים עם מג"ב, עם זיקוקים, עם אמצעי פיזור הפגנות חריפים והיד קלה על ההדק.

תמר זנדברג: אני אומרת את זה מניסיון מצטבר ולא מפעם אחת.

תמר זנדברג: אני רוצה להתמקד כאן, תראו, החוק – הבנתי היום בבוקר שהרבה מאתנו לא הגיעו בגלל מזג האוויר – אני מבינה שהחוק באופן מוזר, למרות ששמענו את בני בגין מדווח על משיכתו, ממשיך כאן משום מה להתקדם.

מירי רגב: בני בגין הוא לא מהממשלה, הממשלה לא משכה את זה.

מסעוד גנאים: אבל על דעתו של ביבי נתניהו.

תמר זנדברג: אני שמעתי ציטוט: המלצתי לראש הממשלה למשוך את החוק, וראש הממשלה קיבל את ההמלצה, ציטוט, סוף ציטוט.

תמר זנדברג: אבל - - -

אחמד טיבי: אם יש בעיה, שראש הממשלה לא - - -

ג'מאל זחאלקה: הוא לא דובר אמת?

ג'מאל זחאלקה: מר בגין?

מירי רגב: לא, אני לא אחזור לדיון היום, נראה - - -

תמר זנדברג: בסדר, כנראה.

תמר זנדברג: בסדר, אני מציינת את זה במאמר מוסגר.

תמר זנדברג: אני רוצה להגיד את הדבר שהוא כן מאוד מאוד חריג ויוצא דופן שקרה מאז ועד עכשיו, ואתה יודע, אמרה היושבת-ראש שהיא רוצה לטפל ביד קשה כמו בכל העצורים הדומים מהפגנות דומות.

תמר זנדברג: חברות וחברים, מאז שבת הקודמת, היום אנחנו כבר ביום שני, עדיין נתונים במעצר – תעדכן אותנו, בבקשה, כמה.

<אילן פרץ: 12.

תמר זנדברג: 12.

תמר זנדברג: אני מבינה ששניים שוחררו ואחד למעצר בית.

תמר זנדברג: באופן שהוא חסר תקדים ושהוא לא דומה גם להפגנות אחרות – ואתה יודע, אני חושבת שאפילו אני נכחתי בהפגנות שלפי הדיווחים היו חמורות מזה – אז אני מבקשת לדעת מה העילה להמשך המעצר הממושך הזה.

תמר זנדברג: למה הייתה בקשה להארכת מעצר עד תום ההליכים?

תמר זנדברג: כשאנחנו יודעים שזה דבר שיכול להימשך זמן רב, כאשר אני מבינה שהדבר היחיד שמעיד על המסוכנות, כביכול, של המפגינים זה זה שהם השתתפו בהפגנה, ולא שום דבר שמעבר לזה, וזה על-פי דיווחים מהשטח.

תמר זנדברג: ואני רוצה לסיים את דברי בעדות של אחד המפגינים משם, שהוא עדיין עצור, עדותו אומרת ככה, ממש שני משפטים, אני מקצרת: ההפגנה בצומת חורה הייתה חוקית, אך מן הרגע הראשון היה נדמה שהמשטרה רוצה אקשן - המתח היה תלוי באוויר, כמות הכוחות המזויינים הצביעה על כך שהמשטרה רוצה רק דבר אחד.

תמר זנדברג: צפיתי בחברים ובמבוגרים מהנגב מנסים להרגיע את הרוחות, נכחתי ברגע הפיצוץ ולא הבנתי בכלל מדוע הוא פרץ.

תמר זנדברג: הגעתי להפגנה ונשארתי נאמן לדברים - -

מירי רגב: תעבירי את זה אחר כך לפייסבוק שלך.

תמר זנדברג: - - שלאורם אני מלמד – מדובר באיש חינוך, במורה מתל-אביב ללא עבר פלילי – אני מואשם בהכשלת שוטר.

תמר זנדברג: האם תוכל לתאר מה שהתרחש?

תמר זנדברג: - אני מקצרת - הלכתי אל מאחורי הקו הראשון והשני של השוטרים כדי להגן על נפשי ולברוח מהאמצעים לפיזור הפגנות והן מזריקת האבנים.

תמר זנדברג: במקרה הגעתי לאזור שאליו הובלו העצורים, כאשר הבחנתי בקרוב משפחה נסער, ניסיתי להרגיע את הרוחות ועמדתי בינו לבין קצין משטרה כשידי פרוסות לצדדים, לא הרמתי את קולי ולבטח לא את ידי.

תמר זנדברג: תודה.

מירי רגב: תודה רבה לך.

מירי רגב: דוד צור, בבקשה.

מירי רגב: לאחר מכן דב חנין, שלוש דקות.

דוד צור: אני גם אביא קצת מניסיוני, כפי שאמרה חברת הכנסת תמר זנדברג, אבל אולי ניסיון קצת אחר.

דוד צור: יש פה איזו טענת הקוזק הנגזל, ההפגנה הזאת ברישיון, אבל בטח לא ברישיון להשתמש - - -

ג'מאל זחאלקה: מי הקוזק?

ג'מאל זחאלקה: מי הקוזק כאן?

תמר זנדברג: כן, מי הקוזק?

דוד צור: הטענות, אמרתי של - -

ג'מאל זחאלקה: מי הקוזק?

דוד צור: - - המפגינים כנגד המשטרה הם טענת הקוזק הנגזל, אז - - -

ג'מאל זחאלקה: זה משל לא נכון, תמשוך אותו, תוותר עליו.

מירי רגב: מותר לו להגיד מה שהוא רוצה.

מירי רגב: מה, התחלת עכשיו להגיד לכל אחד מה להגיד.

ג'מאל זחאלקה: מותר לי גם להעיר על דבריו, נו.

דוד צור: אז שמעתי, רק אני מבקש שזה לא יהיה על חשבון זמני.

דוד צור: טענת הקוזק הנגזל - כיוון שמי שמשתמש באלימות בהפגנות גם אם הן חוקיות, וההפגנה הזאת בסופו של דבר שמענו את סגן מפקד המרחב, למרות שהן לא הוגשו בזמן עדיין המשטרה – ואני לא מסכים עם יושבת-הראש, דרך אגב, בעניין הזה – המשטרה חייבת לאפשר להפגין, רק במקרים מאוד נדירים היא תאסור את זה.

דוד צור: כמפקד מחוז שאישר איזו הפגנה או שתיים, אני אומר לכם שלא היה כמעט מצב שלא אישרתי כל הפגנה, אבל בתנאים, אחד התנאים הברורים, חבל שחברת הכנסת עזבה, אין פה סימטריה - -

מוחמד ברכה: הצעיף שלה עדיין כאן, אז היא חוזרת.

דוד צור: כן, אז היא תחזור.

דוד צור: - - הסימטריה בהיבט של שימוש בכוח ניתנת אך ורק למדינה.

דוד צור: המשטרה, ולצורך העניין הזה יש לה היתר בחוק להשתמש בכוח, עוד פעם, בכוח על-פי אמות המידה שהחוק מתיר לה, ולכן בסופו של דבר אין מצב שהמפגינים יכולים להשתמש בכוח.

דוד צור: לכן, הא-סימטריה הזאת היא מובנית בעצם בתפקיד של כל אחד.

דוד צור: אני חושב שהניסיון להלך אימים בעניין של שימוש באלימות לגבי עצם התקדמות החוק, אנחנו רואים את זה לאורך כל הדרך, החוק - - -

מוחמד ברכה: זו באמת טענת הקוזק הנגזל.

דוד צור: אז אוקיי, עכשיו הקוזק הנגזל מהצד השני.

דוד צור: אז אני לא מתרשם גם מהאלימות הזאת, אני לא אוהב הרבה דברים שיש בחוק הזה מכל זווית, ולכן אני חושב שבסוף אבל - המצב שבו החוק לכאורה לא יתקיים, הכאוס שיש בנגב רק על חשבון דרך אגב הבדואים - בסופו של דבר הם יצאו שכרם בהפסדם.

דוד צור: ולכן העמדה שלי דרך אגב בעניין של העצורים והנחישות שהמשטרה צריכה להפגין לא באה מעמדה פוליטית, היא באה מעמדה עקרונית של שמירה על חוק.

דוד צור: הייתי בעמדה הזאת גם כשהיו מפגינים שיצאו לרחובות וחסמו את הצירים והתנהגו באלימות בהינתקות, ותבעתי גם בזמנו את מעצרם עד תום הליכים, והיו מעצרים עד תום הליכים גם מתוכם.

דוד צור: ולכן המשטרה היא משטרה א-פוליטית וזה לא קשור לאיזה צד של המפגינים בדרישתם לביצוע המעצרים.

דוד צור: אני חושב שהמשטרה טעתה, וטוב עשתה שחזרה בה בעניין הבקשה של הצו להעברת חומרים מהתקשורת, אסור שזה יקרה, רק במקרים נדירים של אירועי רצח או אירועים של פשע חמור ביותר - טוב עשתה המשטרה שבסופו של דבר גם נסוגה בה מהדרישה כשזה הגיע לערכאות ערעור.

מירי רגב: תודה רבה.

מירי רגב: דב חנין, בבקשה, שלוש דקות.

דב חנין: תודה, גברתי יושבת-הראש, אני חושב שברור, אנחנו נמצאים פה מסביב לשולחן הרבה חברי כנסת ממפלגות שונות, אף אחד פה מחברי הכנסת - - -

מירי רגב: לא, בעיקר מהשמאל והערבים, אין פה כמעט ימין.

דב חנין: יש פה את יושבת-ראש הוועדה, כנראה שהימין סומך עליה.

טלב אבו עראר: סליחה, שטבון - - -

מירי רגב: כן, הוא הלך, אתה רואה, כולם הלכו, השאירו אותי לבד מול אחמד טיבי.

דב חנין: גברתי, אין פה מישהו מסביב לשולחן הזה שהוא בעד שימוש באלימות, אנחנו מתנגדים לאלימות, אנחנו לא רוצים אלימות של משטרה, לא רוצים אלימות של מפגינים, אנחנו רוצים מחאה ציבורית דמוקרטית, וזה מה שאנחנו תומכים בו.

דב חנין: אבל אני חושב שמה שקרה מחייב קודם כול את המשטרה להרבה מאוד מחשבה, וכדי לא להתחיל בביקורת אני רוצה להתחיל דווקא בצד החיובי.

דב חנין: התקיימה במוצאי שבת בתל-אביב הפגנה נגד חוק פראוור, היו מאות מפגינים ללא תיאום עם המשטרה, אני פשוט השתתפתי שם, לא הייתי ממארגני ההפגנה, הייתי אחד המפגינים, ללא תיאום עם המשטרה המפגינים גלשו אל הרחוב, התחילו בצעדה ועשו צעדה לאורך כמה רחובות בתל-אביב עד שסיימו את הצעדה שלהם בנקודה אחרת ממה שהתחילו.

דב חנין: ואנחנו מדברים על מוצאי שבת, על עומס תחבורה, על הרבה מאוד בעיות שהמשטרה מטפלת בהם, אבל אני אומר את זה באופן חיובי.

דב חנין: בתבונה רבה המשטרה ידעה להסתגל לסיטואציה, הבינה שיש פה דברים שיוצרים סערה, יוצרים מחאה, יוצרים התנגדות, אפשרה למפגינים להפגין, זה נכון שזה גרם אי-נוחות לאנשים שנניח היו ברכב שלהם בכל מיני כבישים בעיר, אבל האירוע הסתיים בצורה מכובדת, האנשים מחו, המשטרה התנהלה בתוך האירוע בצורה מאוד סבירה, ואני נותן את זה כדוגמה להתנהלות חיובית.

דב חנין: יוצא לי, גברתי יושבת-הראש, להשתתף למשל באירועים של יום האדמה שמתקיימים ביישובים ערביים, אירועים מאוד מאוד גדולים, גם הם אירועים מאוד טעונים, עם הרבה מאוד כעס, עם הרבה מאוד כאב, עם זיכרון של דברים שהיו מאוד מאוד קשים.

דב חנין: האירועים האלה מתחילים בצורה מסודרת ומסתיימים בצורה מסודרת - קודם כול כי המשטרה יודעת לא להגיע, לא תמיד צריך להגיע לכל מקום, האנשים מתנהלים, עושים את המחאה.

דב חנין: לא ראיתי, חבר הכנסת ברכה יתקן אותי, אני לא זוכר אף הפגנה של יום האדמה שאני זוכר אותה שהיו שם פרשים משטרתיים שמלווים את המפגינים, לא צריך את זה, זה לא דרוש, זה לא מועיל, זה רק מזיק.

דב חנין: לעומת זאת, מה שקרה בהפגנות במקומות אחרים, אני מתכוון קודם כול לשתי הדוגמאות גם של חורה וגם של חיפה, הייתה התנהלות אחרת לגמרי.

דב חנין: בחיפה, אני לא מבין איך זה קרה שהמשטרה נכנסה לדפוס התנהלות כל כך כוחני מול המפגינים.

דב חנין: המפגינים הלכו והפגינו ברחוב, נכון, סוגרים רחוב, זה לא קורה?

דב חנין: זה לא קרה בחיפה?

דב חנין: זה לא קורה כל שבוע כמעט בתל-אביב?

דב חנין: מה יש, בחיפה יש חוקים אחרים?

דב חנין: איך זה קרה בכלל?

דב חנין: איך בכלל הגענו למצב הזה שהמשטרה פתאום מפעילה תותחי מים וגז מדמיע ברחובות של עיר ראשית?

דב חנין: יש לי פה תלונה של מנכ"לית עמותת נשים נגד אלימות גב' עאידה תומא-סלימאן, אישה מאוד מאוד מכובדת עם מעמד ציבורי מאוד חשוב ופועלת לאורך שנים נגד אלימות - היא מספרת שהשתתפה בהפגנה והמשטרה השתמשה באלימות מופרזת נגד המפגינים והמפגינות, היא בעצמה הותקפה בברוטליות על-ידי ארבעה שוטרי יס"מ, הוכתה באלות על הפנים, הושלכה על הרצפה, היכו בה ברגליהם ובאלות.

דב חנין: היא הייתה בין רבים ורבות שסבלו מאלימות דומה, והמתקפה עליה התבצעה בדיוק אחרי שהיא הייתה עדה להטרדות מיניות ששוטרי יס"מ ביצעו נגד חלק מהמפגינות שעמדו לידה, כולל נגיעות - - -

מוחמד ברכה: מה, מה אמרת?

דב חנין: כולל נגיעות בחלקים מגופן והשמעת הערות - - -

מוחמד ברכה: מה המשפט בבקשה?

דב חנין: סליחה?

מוחמד ברכה: יש מי שלא מקשיב לך.

דב חנין: גברתי יושבת-הראש, המתקפה על גב' תומא-סלימאן התבצעה בדיוק לאחר שהיא הייתה עדה, ואני מצטט מהמכתב שלה: "להטרדות מיניות שביצעו שוטרי היס"מ נגד חלק מהמפגינות שעמדו לידי, כולל נגיעות בחלקים מגופן, - -

אחמד טיבי: יש שמות של נשים.

דב חנין: - - והשמעת הערות מיניות בוטות.

דב חנין: אני נזפתי בשוטרים לאחר שהבנות צעקו וחשפו את העניין, והמתקפה התבצעה תוך דקות נגדי ונגד שתי הצעירות".

דב חנין: אז יש פה גם עניין של אלימות משטרתית, יש פה גם עניין של הטרדות מיניות על-ידי שוטרים בזמן פיזור ההפגנה, חמור ביותר.

מירי רגב: בלי שום קשר צריך לטפל בזה נקודתית, תשלח אלי את המכתב, אבדוק את זה.

דב חנין: אעביר את המכתב, אעביר בהחלט את המכתב.

מירי רגב: זה נושא שצריך לבדוק אותו, בוודאי.

מוחמד ברכה: את תבדקי את המכתב?

מירי רגב: כן.

מוחמד ברכה: את תבדקי את המכתב?

מירי רגב: לא, אתה תבדוק.

מירי רגב: אני אבדוק את זה בוודאי ובשמחה וברצון רב.

מוחמד ברכה: וואלה, תבדקי את המכתב אצלך.

מירי רגב: אבל מה זה קשור בין זה לבין אלימות נגד שוטרים?

מוחמד ברכה: אצלך הכול הפוך על הפוך.

דב חנין: קודם כול, הכול קרה באותם אירועים.

מירי רגב: הכול הפוך על הפוך.

מירי רגב: למדתי ממך.

דב חנין: בעניין האירוע בחורה - - -

מוחמד ברכה: לא הספקת ללמוד ממני שום דבר.

מירי רגב: תסיים רק.

דב חנין: אני מסיים.

דב חנין: בעניין האירוע בחורה, רבותי, נציגי המשטרה, אני רוצה להביא בפניכם טענות מאוד קשות שהגיעו לעיני, אני גם לא הייתי בהפגנה בחורה, אז אני לא יודע להעיד על שום דבר מראייה אישית, אבל אנשים שאני מאוד מכבד אותם ומעריך אותם אמרו לי שלפי הערכתם מי שהתחיל בכלל בזריקת אבן או בזריקת אבנים היו מסתערבים שהיו בתוך הקהל.

מירי רגב: תגיב אחר כך על כל הדברים, אתן לך לדבר על זה.

דב חנין: העליתי את זה גם במליאת הכנסת, ויושב-ראש הכנסת חבר הכנסת יולי אדלשטיין הזכיר בהקשר הזה את הצעתו מלפני שנים – אני חושב שזה היה בתחילת שנות ה-2000 – לחוקק חוק שיאסור על הפעלת provocateur agent, סוכן פרובוקטור בתוך מפגינים.

דב חנין: אם אתם שולחים אנשים לתוך מפגינים כדי לאסוף מידע זו כנראה דרך פעולה שלכם, אבל לשלוח אנשים לתוך מפגינים כדי לייצר פרובוקציה, ואולי אפילו במקרה הזה פרובוקציה אלימה, זה דבר פסול לחלוטין, איום ונורא, והוא בדיוק ההפך מתפקיד של משטרה במדינה שומרת חוק.

מירי רגב: זה גם נושא שנבדוק אותו.

דב חנין: ואנחנו בהחלט צריכים לבדוק את הנושא הזה.

דב חנין: אני רוצה - -

מירי רגב: זהו, משפט אחרון.

דב חנין: - - לסיים בשני משפטים קצרים.

דב חנין: המשפט הראשון שלי הוא: אם חוק פראוור יתקדם, אני מקווה מאוד שלא, אבל אם חוק פראוור יתקדם בהחלט תהיינה עוד הפגנות, וההפגנות האלה תהיינה סוערות מכיוון שאנשים נאבקים על הבית שלהם, על הקיום שלהם ועל החיים שלהם.

דב חנין: ההצעה שלי למשטרה במצבים האלה לעשות צעד אחורה, לא נורא אפילו אם כביש נסגר – זה קורה בתל-אביב, זה יכול לקרות גם בערד, זה יכול לקרות – להכיל את ההפגנות.

דב חנין: כי אתם צריכים להבין שהמחאה פה תהיה מאוד קשה, לא בגלל שאני רוצה, בגלל שאנשים נאבקים על הבית שלהם, הם הולכים להפסיד את הבית שלהם, ואף בן-אדם לא יסכים לדבר כזה בלי למחות בכל הכוח ובכל האנרגיה.

מירי רגב: תתחיל לסיים.

דב חנין: ונקודה אחרונה, אני מצטרף לחבר הכנסת צור, אני חושב שטעיתם כשביקשתם מהתקשורת את החומרים, אני שמח שחשבתם מחדש על העניין הזה, ואני מציע לכם גם לבחון מחדש את כל סוגיית העצורים, אני חושב שדיברה על זה חברת הכנסת זנדברג, אני חושב שאתם לגמרי לגמרי עברתם את הגבולות בנושא של מפגינים, אנשים שהשתתפו בהפגנות.

מירי רגב: תודה רבה.

מירי רגב: בסוף אתן לך להגיב על כל הדברים.

מירי רגב: זחאלקה, שלוש דקות, בבקשה, ואחריו – אחמד טיבי.

ג'מאל זחאלקה: תודה, גברתי, הייתי בהפגנה בחורה, אני רוצה שגם המשטרה וגם הוועדה וגם הציבור ידעו שמדובר בתוכנית אלימה.

ג'מאל זחאלקה: אי-אפשר ליישם את תוכנית פראוור שהיא תוכנית של נישול, של עקירה של אנשים מבתיהם בדרכי נועם, אנשים לא יקבלו את המנשלים ואת העוקרים בפרחים, ברור שאנשים יביעו התנגדות.

ג'מאל זחאלקה: החלטנו החלטה אסטרטגית שהמאבק שלנו יהיה ציבורי, המאבק שלנו יהיה מאבק לא אלים, אנחנו לא נוקטים באלימות, אנחנו קורבנות האלימות, והאלימות הגדולה ביותר, מה שהיה בחורה, נזרקה אבן פה ושם.

ג'מאל זחאלקה: זה שום דבר לעומת האלימות הענקית של נישול עשרות אלפי אנשים, של עקירת עשרות אלפי אנשים מבתיהם וזריקתם לשום מקום, של נישול מאות אלפי דונמים מאנשים - זו הבעיה העיקרית, בזה צריך להתמקד.

ג'מאל זחאלקה: ואני חושב שצריך לגלות הבנה לכעס הרב שיש אצל הציבור כאשר אתה בא לאדם, אתה אומר לו: אני לוקח לך את הקרקע, אקח לך את הבית, אהרוס לך את הכפר - ואנשים ראו במו עיניהם כיצד הורסים את אום אל-חירן ובאים לבנות יישוב יהודי במקומו.

ג'מאל זחאלקה: אז כמובן, אנחנו ננקוט במאבק חריף, אנחנו נמשיך במאבק החריף, יש לי חדשות בשבילכם, כי אני שומע שיש רצון להמשיך בחוק פראוור, וזה לא יתקבל בלי מאבק חריף וחריף מאוד - זה אחד.

ג'מאל זחאלקה: שניים, לעניין ההפגנה יש לי מספר הערות.

ג'מאל זחאלקה: אני הייתי, לא הייתה - - -

מירי רגב: כולנו נורא פוחדים, נורא נורא פוחדים "חריף מאוד".

ג'מאל זחאלקה: חריף מאוד, כן, כן.

מסעוד גנאים: אבל לא אלים, הוא אמר את זה.

ג'מאל זחאלקה: את תראי עוד דברים, מדובר בנפשנו.

מירי רגב: אין לי בעיה עם חריף, אבל כל עוד הוא לא אלים הכול בסדר.

ג'מאל זחאלקה: אל תנקטו באלימות, שהמשטרה לא תנקוט באלימות, שתכריזו שאתם לא עוקרים מישהו מהבית שלו - זו לא אלימות.

מירי רגב: כן, אוקיי.

ג'מאל זחאלקה: לא שמעתי את המשטרה מכריזה על ההפגנה כהפגנה לא חוקית, לא שמעתי הכרזה כזאת, שאלתי כמה אנשים שנכחו בהפגנה, אף אחד לא שמע, כך שהטענה שההפגנה באיזשהו מקום הפכה ללא חוקית היא טענה אפילו לא חוקית.

ג'מאל זחאלקה: הדבר השני, השימוש במסתערבים.

ג'מאל זחאלקה: ישנן עדויות לכך שמי שהתחיל בזריקת האבנים היו מסתערבים, והמשטרה הגיבה באלימות רבה, כמובן העניינים התגלגלו לאן שהתגלגלו.

ג'מאל זחאלקה: שמעתי מהמשטרה שהיא עוקבת אחרי פעילים פוליטיים בפייסבוק, אני רוצה פרטים בנושא הזה - כיצד נעשה המעקב, לאיזה מטרה ומי הם הפעילים?

ג'מאל זחאלקה: נגד איזה פרופיל של פעילים המשטרה מנהלת בפייסבוק?

ג'מאל זחאלקה: זו הייתה אמירתו של סגן מפקד המחוז.

ג'מאל זחאלקה: ואם יש דרכים אחרות שאתם מנהלים מעקב אחרי פעילים פוליטיים לגיטימיים שהם לא חשודים בשום דבר.

ג'מאל זחאלקה: המשטרה השתמשה גם בחורה וגם בחיפה בזרנוקי מים מסוכנים מאוד.

ג'מאל זחאלקה: אני מכיר לפחות שני מקרים, אחד שנפגע פגיעה קשה ואושפז בבית-חולים עם פגיעה בעין ועל מישהו אחר שכמעט מת בגלל פגיעה קשה בטחול.

ג'מאל זחאלקה: בבית-החולים אמרו לו: אם היית מגיע עוד חצי שעה, היית מתעכב בחצי שעה, אתה היית בין המתים, אז אני קורא למשטרה להפסיק את השימוש בכלים מסוכנים כאלה.

ג'מאל זחאלקה: הפגנות יהיו עוד.

ג'מאל זחאלקה: אנחנו, כפי שאמרתי, ננקוט במאבק לא אלים, אבל המשטרה צריכה להבין, אנחנו גם נחסום רחובות, איך אומרים, הכעס יצא, אי-אפשר לחנוק, אתה דוחף מישהו לפינה, חונק אותו, חונק אותו, הוא מתחיל לבעוט.

ג'מאל זחאלקה: אז, בבקשה, הפתרון הוא לא למצוא פתרון להפגנות אלא לטפל בסיבת ההפגנות.

ג'מאל זחאלקה: אנחנו כאן בוועדה בכנסת, הדיון שלנו הוא דיון פוליטי, הפתרון הפוליטי הוא לא לדבר על ההפגנות, אנחנו לא רוצים להפגין, לא רוצים עימותים, לא רוצים אלימות, אנחנו רוצים - -

מירי רגב: תפעלו לפי החוק.

ג'מאל זחאלקה: - - רוצים משא-ומתן, - -

מירי רגב: תפעלו לפי החוק, אל תאיים.

ג'מאל זחאלקה: - - אנחנו רוצים לפתור את הבעיה.

מירי רגב: אל תאיים, אל תאיים ותפעלו לפי החוק.

ג'מאל זחאלקה: אני אאיים.

מירי רגב: תאיים, תאיים.

ג'מאל זחאלקה: אני אאיים, בטח שאני אאיים, מה, את רוצה להוציא מישהו מהבית שלו, הוא יגיד לך: תודה, גברתי, תודה, גברתי.

מירי רגב: אנחנו נעשה את מה שצריך.

ג'מאל זחאלקה: אני רוצה לדעת מה היית עושה אם מישהו היה אומר: מירי רגב, אני אזרוק אותה מהבית שלה.

מירי רגב: אני הייתי פועלת על-פי החוק ולא באה ומפגינה - - -

ג'מאל זחאלקה: צריך לשנות את החוק.

ג'מאל זחאלקה: אנחנו בכנסת משנים את החוק.

מירי רגב: מאה אחוז, יש לכם הרבה כוח, אתם סיעה גדולה.

ג'מאל זחאלקה: אני מודיע לך, אנחנו לא נכבד חוק שלא מכבד אותנו.

מירי רגב: מאה אחוז.

מירי רגב: אחמד טיבי, בבקשה, שלוש דקות, אחרי כן – טלב אבו עראר.

מירי רגב: איזה כבוד נותנים לך, טלב.

אחמד טיבי: תוכנית פראוור היא תוכנית עקירה, תוכנית שמטרתה לנשל אנשים מבתיהם, ולכן אנשים כועסים, זועמים, ואחד מאמצעי הבעת הכעס והזעם הוא הפגנה.

אחמד טיבי: אחת מהשיטות הנהוגות בכל מקום בעולם - - – אתחיל מהתחלה כי חשוב שגם סגן המפקד ישמע.

מירי רגב: כן, כי אני פשוט מסתכלת על התמונות האלימות של הבדואים, חשבתי לרגע שזה השוטרים, אבל תכף נעביר את התמונות שתראו את זה.

אחמד טיבי: כן, אוקיי, גם לנו יש תמונות.

מירי רגב: בבקשה.

מירי רגב: תעביר.

אחמד טיבי: - - הוא הפגנה, אסיפה, חסימת כביש, חסימת צומת, חסימת ציר, חסימת ציר משני, חסימת ציר ראשי.

אחמד טיבי: נשאלת השאלה, ואני רוצה להציג את השאלה, ברשותך, גברתי היושבת-ראש, לפיקוד המשטרה: מתי מותר לסגור ציר?

אחמד טיבי: מתי אסור?

אחמד טיבי: למי מותר לסגור ציר?

אחמד טיבי: למי אסור?

אחמד טיבי: למי המשטרה, משטרת ישראל עוזרת לסגור ציר ואת מי היא אוסרת או עוצרת או תוקפת כדי למנוע סגירת ציר?

אחמד טיבי: למה אני שואל את השאלה?

אחמד טיבי: כי אני רוצה לדבר על ניסיון אישי של השבוע האחרון.

אחמד טיבי: השתתפתי בהפגנה בחורה ועמדתי ליד חבר הכנסת טלב אבו עראר ומייד כשהגעתי ראיתי את הכוננות שלכם, את סוג הכוח המסיבי, אמרתי לטלב: הם באים כדי שיהיה עימות, וכך קרה גם בסוף.

אחמד טיבי: שאלתי: למה הכוחות האלה?

אחמד טיבי: אמרו: כי הם מתכננים לסגור ציר.

אחמד טיבי: א.

אחמד טיבי: מותר לסגור ציר, מותר לתכנן גם לסגור ציר.

אחמד טיבי: השאלה: למה לפני כמה ימים כאן - ציר הכי רגיש במדינת ישראל, משרד ראש הממשלה, הכניסה לכנסת, משרד האוצר - השתתפתי בהפגנה של אנשים עם מוגבלויות, סגרו ציר בעזרת המשטרה, באה המשטרה, לקחה אותנו, פתחה לנו את הכביש כדי להשתתף בהפגנה ולסגור את הכביש, עזרה לנו לסגור את הכביש.

מירי רגב: ולא היו תמונות כאלה של אש, תראה מה זה, איזה תמונות של צמיגים מלאים באש, זה לא היה עם המוגבלים.

מירי רגב: זה לא היה עם המוגבלים.

אחמד טיבי: זה פופוליסטי.

אחמד טיבי: מה שאת עושה פופוליסטי, כי אגיד לך איך אפשר - -

מירי רגב: פופוליסטי, נכון.

מירי רגב: כשזה עובדתי זה פופוליסטי, נכון.

אחמד טיבי: - - היה למנוע את התמונות האלה.

מירי רגב: נכון, גם את זה הממשלה - - -

אחמד טיבי: נשאלת השאלה – תני לי, אני רוצה להגיד לך איך אפשר היה למנוע את התמונות האלה.

מירי רגב: כן, בבקשה.

אחמד טיבי: אם המשטרה הייתה מאפשרת לסגור את הציר, כמו שעמיתי דב אמר, הייתם מתנהגים כפי שאתם מתנהגים בשנים האחרונות בהפגנות יום האדמה - אתם נשארים רחוק מאוד מהמפגינים, לא מביאים כוחות והכל מסתיים למרות שאנחנו מציינים הרג בירי של שישה אנשים יקרים שלנו שאתם יריתם בהם, ובכל זאת ימי האדמה והזעם מסתיימים כמעט ללא עימות בגלל שאין עם מי להתעמת, וסוגרים כבישים.

אחמד טיבי: הנקודה השנייה, מספר ימים לאחר ההפגנה בחיפה הפגינו אנשי ימין, גם סגרו כבישים, המשטרה כמעט לקחה אותם טרמפים הביתה בסופו של דבר מרוב נימוס.

אחמד טיבי: כלומר, יש הבדל בהכרעה מראש, בהתייחסות האסטרטגית של המשטרה למי עומד מאחורי ההפגנה, מי סוגר את הציר.

אחמד טיבי: נכון, אתם אומרים שאתם משטרה א-פוליטית, אבל אתם מתנהגים כמו משטרה יהודית.

אחמד טיבי: כלומר, רק ליהודים מותר - - -

מירי רגב: משטרה יהודית גאה.

אחמד טיבי: הנה, זה מה שאני אומר.

מירי רגב: מה הבעיה בלהיות יהודים?

אחמד טיבי: או, תודה.

מירי רגב: מה קרה?

מירי רגב: מה רע להיות יהודי?

אחמד טיבי: דחפתי אותך ואת נפלת.

מירי רגב: מה רע בלהיות יהודי?

אחמד טיבי: משטרה יהודית שבמהותה - -

מירי רגב: אני עוד לא הבנתי מה רע להיות יהודי.

אחמד טיבי: - - מתייחסת יפה, בצורה אנושית, תרבותית, למפגינים יהודים שחוסמים כבישים, ובצורה ברוטלית, אגרסיבית, תוקפנית – הצגת תמונות, אז אגיד לך מניסיוני האישי, אתם מכירים את המקרה.

מירי רגב: יש לך עוד דקה דיבור אחרי שהארכתי לך.

אחמד טיבי: תודה, כי סגן המפקד לא הקשיב בהתחלה.

מירי רגב: כן, בבקשה.

אחמד טיבי: באמצע ההפגנה אני עומד בציר ואז אני רואה שאנשים מסתערבים מתנפלים על ילד, ראאד א-סייד בן 13, 14 עם אקדח לרקה, ילד, המסתערב מוריד את הכובע, שם את הכובע, מזדהה כמסתערב ואז אקדח לראש של ילד.

מירי רגב: וזה - - -, זה אסור שיקרה.

אחמד טיבי: תקשיבי.

מירי רגב: זה אסור שיקרה.

אחמד טיבי: תראה לה את התמונה.

אחמד טיבי: ואז הוא חונק אותו, רץ אתו, מוסר אותו לקצין, חברת הכנסת רגב, מוסר אותו לקצין שלבש חולצה כתומה ומתחיל לרוץ אתו יחד עם עוד כמה אנשים כדי להכניס אותו לטנדר.

אחמד טיבי: אני מודה, ניסיתי למנוע זאת, ניגשתי לשוטר באמצע, רצתי אחריו, ניסית לקחת את הילד, אני אומר לו: זה רק ילד, תתבייש לך.

מירי רגב: גם א-דורה זה היה רק ילד, זו הייתה גם כן המצאה.

אחמד טיבי: מה?

מירי רגב: א-דורה.

טלב אבו עראר: מה יש לך?

<קריאה: מה המצאה?

אחמד טיבי: מה הקשר?

אחמד טיבי: מה?

אחמד טיבי: מה הקשר?

אחמד טיבי: מה?

מירי רגב: לא, אני אומרת, גם אז הוא היה רק ילד ומישהו המציא את זה.

אחמד טיבי: לא אמרתי לך לקחת את התרופות בזמן?

מירי רגב: לקחתי אותן ותאמין לי אני אוכלת את ה"רגליס" כדי שזה יעבור לי.

אחמד טיבי: מה הקשר?

מירי רגב: אני מנסה שיעבור לי.

מירי רגב: אני מנסה שיעבור לי מה - - -

אחמד טיבי: מירי, מה הקשר?

אחמד טיבי: תגלי אמפטיה לפחות, הצגנו תמונות, לא אהבת את התמונות, תגלי אמפטיה למה שאני מספר על מסתערבים שהפנו אקדח.

מירי רגב: אני אומרת, נתונה אמפטיה, רק שזה לא יהיה מבוים.

אחמד טיבי: חברת הכנסת רגב, יושבת-ראש ועדת הפנים, אקדח לראש של ילד, מה שהראה לך טלב עכשיו - - -

מירי רגב: תביא לי את שם המסתערב ואני מטפלת בזה.

אחמד טיבי: יש תמונות שלו, יש תמונות שלו בדף - -

מירי רגב: לא ראיתי תמונה, ראיתי רק את דף הפייסבוק.

אחמד טיבי: - - פייסבוק שלי יש תמונות שלו, של מי שחנק אותו, של מי שדיברתי אתו, של מי שניסיתי למנוע את המעצר הזה, של סטודנטית יהודייה - -

מירי רגב: ניקח דרך הניטור של הפייסבוק להעביר אותם.

אחמד טיבי: - - שעמדה לידי וניסתה למנוע - -

מירי רגב: סטודנטית יהודייה גאה.

אחמד טיבי: - - כיסחו לה את הצורה, כיסחו לה את הצורה.

ג'מאל זחאלקה: - - -

אחמד טיבי: זה נקרא "משטרה אלימה שלא לצורך".

מירי רגב: תבדוק את התמונות האלה דרך הניטור של הפייסבוק.

מירי רגב: נבדוק - - -

אחמד טיבי: זה ביוטיוב, בהכול, - -

תמר זנדברג: זו תמונה מפורסמת, יש לה מאות שיתופים, לא קשה למצוא.

מירי רגב: תלוי אצל מי השיתופים.

אחמד טיבי: - - מאות שיתופים וזה פורסם ב"אחנא TV".

ג'מאל זחאלקה: יש לך יחידת ניטור פייסבוק?

תמר זנדברג: - - - בפייבוק שהם עוקבים.

אחמד טיבי: הם רואים הכול, הם רואים הכול, מה, הם לא רואים?

מירי רגב: יאללה, אחמד, נתתי לך מה זה מלא זמן דיבור.

אחמד טיבי: אני אסיים.

אחמד טיבי: אני רואה שאת ממשיכה בדיונים בהצעת החוק, ולכן טבעי הדבר שיהיו עוד הפגנות.

מירי רגב: מאה אחוז.

אחמד טיבי: לכן אני פונה אליכם, תתייחסו - - -

מירי רגב: וטבעי הדבר שאם הם ירביצו, ישבו במעצר.

אחמד טיבי: אני אומר לך מה שאמרו עמיתי לפני - אנחנו מעוניינים בהתנגדות לא אלימה, תקיפה, - -

מירי רגב: מאה אחוז, מעולה.

אחמד טיבי: - - זועמת, כועסת בגלל שהחוק נורא, הוא עוקר אנשים מבתיהם.

אחמד טיבי: תאפשרו לנו להפגין גם אם אנחנו חוסמים כבישים, בלי לשלוח אנשים לבתי-חולים בשימוש יתר בכוח.

מירי רגב: אחמד, תודה רבה.

מירי רגב: טלב, בבקשה, שלוש דקות.

מירי רגב: מסעוד, אתה אחריו.

טלב אבו עראר: מדובר כאן באירועים שהיו בהפגנה.

טלב אבו עראר: קודם כול ההפגנה, מר פרץ, חוקית לחלוטין, אני אישית ביקשתי את האישור להפגנה, אני ועוד שני חבר'ה נוספים.

טלב אבו עראר: תדע, תשמע, כולכם תשמעו ותדעו שהמאבק שלנו לא נגד המשטרה ולא נגד החיילים, המאבק שלנו הוא נגד מדיניות הממשלה הגרועה הזו, האטומה.

טלב אבו עראר: לכן, אם שמנו לב לכל המשתתפים בהפגנה, או רובם לפחות, הם צעירים שידעו בוודאות אחרי הריסת הבית, אחרי הפקעת האדמה שאין להם עתיד במדינה הזו, בארץ הזו, זכותם למחות, להביע התנגדות לחוק שמנשל אותם מקרקעותיהם והריסת הבתים.

טלב אבו עראר: כל יום אפשר לראות בנגב במגזר הערבי - - -

מירי רגב: יש אנשים פה בוועדה הזאת שמפריעים לי - תצאו החוצה, מאיר.

מירי רגב: כן, טלב, סליחה.

טלב אבו עראר: ולכן כשהגענו למקום ההפגנה שם ראיתי שכל הכוחות - האמת שכמות השוטרים שהיו שם בטוח היו יותר מהמפגינים, אני בטוח בזה, כמו במלחמה ממש, עם כל אמצעי הנשק: מסוק, סוסים, זרנוקי מים, ממש זה מראה שלא יודע, מפחיד מאוד.

טלב אבו עראר: חוץ מזה גם שהם נצמדים למפגינים, באתי, שאלתי מי מפקד הכוחות, לא אמרו לי פרץ, לא ידעתי שאילן פרץ, אמרו שיש מפקדת שם, עמדה שם, אמרתי: גברתי, אם אפשר רק להרחיק את השוטרים מהמפגינים כדי שנמנע מעימותים מיותרים.

טלב אבו עראר: אמרה: זה בסדר, זה בסדר.

טלב אבו עראר: ואז לא ידעתי באמת אלא אחרי האירוע, ואפשר להביא תמונות של מסתערבים מסומנים, מר פרץ, מסומנים, ומי שגילה את זה באמת זה כתבים יהודים, דרך אגב, לא ערבים.

טלב אבו עראר: לא הבאתי אתי, הייתי יכול, אפשר בדיון הבא אם זה ימשיך אני יכול להציג את זה ולהביא את זה.

טלב אבו עראר: דומני שהם ניצלו את המצב כדי לחמם את – אני רוצה בוודאות להגיד כאן שהמשתתפים שם או רוב הצעירים שם הם בדואים, אולי קבוצה קטנה מהצפון, גם היו יהודים צעירים וצעירות, ולא ציפינו באמת שהמצב - שהמשטרה התקרבה יותר מדי, נצמדה למפגינים, ואנחנו כמארגנים, כסדרנים עמדנו באמצע כל חברי הכנסת, אתה זוכר, מוחמד ברכה.

מירי רגב: עברו לך שלוש הדקות, אני נותנת לך עוד דקה.

מוחמד ברכה: כמובן שאני זוכר.

טלב אבו עראר: עוד דקה, דקה וחצי.

מירי רגב: נו, אז יאללה, טלב.

טלב אבו עראר: עמדנו באמצע בין השוטרים למפגינים - - -

מירי רגב: אתה ביקשת שנעשה את הדיון מוקדם היום, נכון?

מירי רגב: אתה ביקשת.

אחמד טיבי: אני נותן לו שתי דקות ממני בדיעבד.

מירי רגב: אה, בדיעבד אחרי שעברת את השלוש דקות.

תמר זנדברג: את השתי דקות שהוא חרג הוא מעביר אליו.

אחמד טיבי: אני מעביר לטלב.

מירי רגב: בבקשה, בבקשה.

טלב אבו עראר: גב' מירי רגב, לא כיבדו אותנו השוטרים למרות שאנחנו באמצע, השוטרים עשו חומה סביב למפגינים, ואני לא ידוע באיזה בית-ספר למדו השוטרים האלו כדי, בנוסף למה שאמר חברי אחמד, שאחד השוטרים בא, ויש תמונות גם, שמשתין על-פניו של טאלב, יא דוקטור אילן, חסב אללה על השוטר הדה, - -

<אילן פרץ: - - -

טלב אבו עראר: - - והוא ייענש בבית-המשפט, לא יודע איפה הוא ייענש.

מירי רגב: אילן, מה היה שוטר שהשתין על מישהו?

טלב אבו עראר: כן, כן, בטוח, על טאלב, - -

<אילן פרץ: אני יכול לבדוק אם היה דבר כזה.

טלב אבו עראר: - - אני מבקש להזמין אותו, לחקור אותו, ויש לו עדים, הוא ושלושת בניו, לא רצו - - -

מירי רגב: זה עוד לא שמעתי.

מירי רגב: הרבה דברים שמעתי, זה עוד לא שמעתי.

טלב אבו עראר: למה את צוחקת?

טלב אבו עראר: זה דבר, באמת דבר מדאיג.

מירי רגב: את זה אני מבקשת - - -

טלב אבו עראר: אל תהפכי את הישיבה לצחוק, אני לא בדרן.

מירי רגב: יש לך את תמונה שלו?

טלב אבו עראר: אני לא בדרן, באמת, אנחנו רציניים ואת צוחקת כל הזמן, זה לא בסדר, זה בכלל לא מכובד.

טלב אבו עראר: בן-אדם בשם טאלב אבו פריח עם שלושת בניו לא רצה להיכנס לזה בכלל, עמד בצד, הלך לבית-הקפה בתחנת הדלק, שתו קפה וחזרו, בדרך לרכב תפסו אותם השוטרים – מה את צוחקת?

טלב אבו עראר: יא חביבי?

מוחמד ברכה: (אומר דברים בשפה הערבית.

מוחמד ברכה: )

אחמד טיבי: אני חושב שאת האבחנה כבר קבעתי לפני - - -

טלב אבו עראר: ואז מה עשו, תקשיבי, מה עשו השוטרים?

טלב אבו עראר: היה חושך איפה שתפסו אותם, לא היה אור, לא היו מצלמות, תפסו אותם נתנו להם מכות מוות, אתה מבין?

טלב אבו עראר: ואז בא אחד מהם – שני שוטרים או שלושה – בא אחד מהשוטרים, אומר: תשמע, אף אחד לא רואה אותנו, אפשר לתת לו כדור בראש, חשבו שהוא מת.

טלב אבו עראר: אנחנו יכולים כמובן תמיד לבקר אצלנו בבית את הבן-אדם הזה.

מירי רגב: בסדר, אבקש בדיקה של זה.

טלב אבו עראר: כשהוא אומר אין נפגעים, יש חמישה נפגעים בדואים שביקרתי אותם בבית-החולים "סורוקה".

אחמד טיבי: יש ילד, כל הפנים שלו דם.

מירי רגב: אתה מכיר את זה?

טלב אבו עראר: הוא אומר רק – אני יודע, אני יותר צודק מכל שוטר בעולם, אני ביקרתי אותם.

מירי רגב: טלב, אני מתכוונת לסכם גם את העניין הזה.

טלב אבו עראר: עכשיו אני מבקש לשחרר את כל העצורים לאלתר.

מירי רגב: מה אתה אומר?

טלב אבו עראר: בטוח במאה אחוז.

מירי רגב: בסדר, מאה אחוז, תודה.

מירי רגב: מסעוד, בבקשה.

מירי רגב: ואחר כך – מוחמד.

מסעוד גנאים: גברתי היושבת-ראש, אני חושב מתוך כל מה שקרה אם זה בהפגנת חורה, אני רוצה להדגיש שני דברים.

מסעוד גנאים: אחד, אם באמת הצעת החוק הזאת תימשך והממשלה רוצה להמשיך בחקיקה או ביישום, אנחנו נתנגד בתוקף, אבל בדרכים לא אלימות, לא אלימות, במסגרת החוק.

מסעוד גנאים: אבל בסוף אני רוצה לשאול - אם אזרח היום רוצה להתנגד להחלטות ממשלה ולחוקים שהממשלה מחוקקת, איך הוא יביע את התנגדותו?

מסעוד גנאים: הוא לא יכריז על מאבק מזוין או יביא איזה אקדח, לא.

מסעוד גנאים: הוא ישתמש בכלים האזרחיים שבמדינה דמוקרטית, אם זו הפגנה, אם זו עצירה, אם זו חסימת כביש, אבל לצערי הרב, בתת-מודע או בהנחה היסודית בישראל – של כל הגורמים, לא רק של המשטרה – הפגנות של יהודים הן הפגנות של אזרחים לגיטימיים שיחסמו ציר, שיעשו מה שהם רוצים, הם בסוף הפגנות של אזרחים, מביעים את ההתנגדות, את הדעה שלהם; הפגנות של ערבים זה איום ביטחוני, זה דבר לאומי ממדרגה ראשונה שמחייב תגובה תקיפה וכוחנית כדי ללמד אותם לקח, זה בתת-מודע, זו ההנחה העיקרית.

מסעוד גנאים: אז למשטרה אני אומר: לא המשטרה היא המטרה פה, לא.

מסעוד גנאים: אנשים רוצים למחות נגד מדיניות של הממשלה שהיא מדיניות שגורמת להריסתם, לעקירתם.

מסעוד גנאים: אז אני מציע לממשלה, כמו שהזכירו חברי גם מקודם, יש תהלוכות של יום האדמה, יש הפגנות גם של אירועי אוקטובר, הם מסתיימים בלי עימותים, למה?

מסעוד גנאים: כי המשטרה וכוחות הביטחון רחוקים, לא מתערבים, לא באים, לא באים במגע עם אנשים.

מסעוד גנאים: ההערה האחרונה זה לגבי האזרח שהזכיר אותו חברי טלב, טאלב אבו פריח מרהט שבאמת עבר עינויים והשפלות.

טלב אבו עראר: אתה ביקרת אותו, נכון?

מסעוד גנאים: כן.

מסעוד גנאים: השפלות ועינויים עם שני הבנים שלו.

טלב אבו עראר: שלושה.

מסעוד גנאים: שלושת בניו.

מסעוד גנאים: אז גם העניין של ההשתנה, גם העניין של - -

מירי רגב: זה ייבדק.

מסעוד גנאים: - - איום של להרוג אותו, אז, אנא, לא לעשות את המשטרה כאילו הם מלאכים והמפגינים הם אלה שהתחילו באלימות וכו'.

מסעוד גנאים: אני חושב שזכותנו, זכותם של כל – אם זה אנשי הנגב וגם אנחנו כערבים פלסטיניים – למחות נגד החוק הזה, משום שאנחנו חושבים שהוא חוק טרנספרי שגורם בסוף לעקירתם של אנשים ולהפקעת האדמות שלהם, ואם החוק הזה יימשך אז אנחנו גם נמשיך בהפגנות, נמשיך בהבעת התנגדות בתקיפות.

מסעוד גנאים: תודה.

מירי רגב: תודה רבה.

מירי רגב: בבקשה, מוחמד ברכה.

מירי רגב: לאחר מכן אבקש מהמשטרה להתייחס לכמה דברים ואני אסכם.

מוחמד ברכה: לא אחזור על העוולות שגורם החוק בדיון על המשטרה, המשטרה היא לא הכתובת אלא הממשלה היא הכתובת, ולכן אחסוך מהנוכחים את מסלול העוולות של אותה הצעת חוק.

מוחמד ברכה: לעומת זאת, אני גם רוצה להביע אי-הסכמה מלאה עם כמה מהדברים שאמרו כמה מחברי, שבכל פעם שיש הפגנה של ערבים אז המשטרה מתנהגת אחרת.

מוחמד ברכה: לא, זה לא נכון.

מוחמד ברכה: יש הפגנות מסוימות של ערבים שיש אג'נדה של מה שקרוי "כוחות הביטחון" או "הממסד" שהמשטרה מבצעת אותם בשטח, שמעוניינים בליבוי יצרים ובהצגת המפגינים באור שלילי, ואז יש מסלול כמעט ברור של הבאה להתנגשות.

מוחמד ברכה: אני מפגין סדרתי, יכול להיות שאני משתתף בהפגנות יותר מכל אחד במדינת ישראל, יכול להיות, אני טוען ככה, ואני יכול לזהות מתי הדברים אמורים לגלוש ומתי הם לא אמורים לגלוש.

מוחמד ברכה: ואם היושבת-ראש חברת הליכוד, חברת מפלגת השלטון הייתה מעוניינת לקיים את הדיון הזה, אני חושב שצריך לצפות שתתמכי בהצעה של חברת הכנסת תמר זנדברג ביום רביעי האחרון, להקים ועדת חקירה פרלמנטרית על התנהגות המשטרה, ואז לברר את כל הדברים מכאן וכאן, ויביאו צילומים ויביאו הוכחות ויביאו עדים והכול, כפי שראוי ללבן דבר באופן יסודי.

מוחמד ברכה: אבל את לא התכוונת לזה, את רצית משהו, אג'נדה גם פוליטית שהיא בסדר, שהיא איך אומרים?

מוחמד ברכה: "כשרה אבל מסריחה" שאת רוצה לקדם.

מוחמד ברכה: אני יכול להעיד על שלושה מקרים שקרו בתקופה האחרונה, כולל ההפגנה בחורה, שהמשטרה או כוחות הביטחון שתלו בהם אנשים.

מוחמד ברכה: קודם כול אני כבר יכול לזהות, אני מכיר אישית את האיש של השב"כ שיושב בקרב הפיקוד של המשטרה, ראיתי אותו גם בשפרעם בימי ההפגנות במשפט של נתן זאדה, שנגזר מהפשע של נתן זאדה, ראיתי אותו גם בחורה וגם במקומות אחרים - לא אותו אדם כמובן, שני אנשים.

מוחמד ברכה: אספר לך, גברתי היושבת-ראש, אבל דרכך לקהל, לאנשים ששומעים, שביום ההפגנה ההמונית בשפרעם, אחמד, אתה היית שם, - - -

אחמד טיבי: כן.

אחמד טיבי: אני יודע בדיוק מה אתה אומר.

מוחמד ברכה: סיפרתי לך.

אחמד טיבי: נכון.

מוחמד ברכה: החניתי את הרכב שלי במקום סיום ההפגנה, את שומעת, חברת הכנסת רגב?

מירי רגב: כן, כן, אני מקשיבה לך.

מוחמד ברכה: במקום סיום ההפגנה, כי רציתי מייד לצאת אחרי ההפגנה לאיזשהו מקום ולכן לא החניתי במקום של היציאה, ואז פגשתי שם קבוצה של אנשים שהם לא אנשי שפרעם, אני איש המקום, וראיתי מה שהם מסדרים, מתכננים, ואפילו שמעתי חלק מהדברים שהם אמרו.

מוחמד ברכה: וכשהרגישו שזיהיתי אותם, אז כנראה המזימה של להוביל את ההפגנה לאלימות לא הצליחה, והזהרתי את המארגנים שישימו לב שיש כאלה שירצו לחמם את האווירה.

מוחמד ברכה: בחורה זיהינו את האנשים, אנחנו יכולים לזהות פחות או יותר את האנשים שאמורים לחמם על-פי האג'נדה של המשטרה, של הממסד הביטחוני, לאו דווקא המשטרה, המשטרה מבצעת, דרך אגב, יש מי שמתכנן בשבילם.

מוחמד ברכה: זו לא תיאוריית הקונספירציה, זה דברים שהניסיון מלמד, ואם מישהו יגיד שזה ניחושים אז אוסיף את הדוגמה השלישית.

מוחמד ברכה: הדוגמה השלישית קרתה אתי אישית – אני עכשיו עומד למשפט בעניין של השתתפות בהפגנות גם בתל-אביב, גם בבילעין, במקומות אחרים – בתחילת השנה - והעיד אחד המסתערבים במשפט שלי מאחורי פרגוד - השופט, התביעה וגם הסנגוריה שאלו אותו, את אחד מהאנשים: האם אתה היית בין האנשים?

מוחמד ברכה: כן.

מוחמד ברכה: האם לבשת לבוש כמו המקומיים?

מוחמד ברכה: כן.

מוחמד ברכה: האם זרקת אבנים לעבר החיילים?

מוחמד ברכה: אמר כן.

מוחמד ברכה: זאת אומרת, זו שיטה פסולה שאין לה מקום - לחמם אווירה.

מוחמד ברכה: אני אומר לך, גברתי היושבת-ראש, וחברי הוועדה והציבור הרחב, השר עוזי לנדאו בזמנו היה השר לביטחון פנים, והוא לא נאשם בזה שהוא איש שמאל רחמנא ליצלן, אני זוכר, יום אחד הוא ביקש לפגוש אותנו, אנחנו חברי הכנסת הערבים, ערב יום האדמה, כדי שנתאם ביחד כללים כדי שהכול יעבור בשלום, ותיאמנו כללים והכל עבר טיפ-טופ כמו שצריך.

מוחמד ברכה: זאת אומרת, אנחנו כציבור אין לנו עניין שהדבר יגלוש לאלימות, אין לנו עניין לרוץ אחרי צעירים שנמצאים במעצר ולעורכי-דין וללכת לבית-המשפט, אין לנו עניין בזה.

מוחמד ברכה: אנחנו, יש לנו עניין בלהעביר מחאה לגיטימית, נוקבת, אבל במסגרת הלא אלימה ובמסגרת החוק, ובמסגרת מה שמותר לכלל האזרחים.

מוחמד ברכה: אני מאשים את המשטרה, כחלק מהקומפלקס הכללי של מה שקרוי "הממסד הביטחוני" במדינת ישראל שהוא המנהל את המדיניות כלפי האזרחים הערבים, יש תופעת אלימות קשה ביישובים הערביים.

מוחמד ברכה: ראש הממשלה בישיבת הממשלה נזעק רק פעם אחת כשאמרו לו שזה עלול לגלוש לפסים ביטחוניים, ואז הוא התחיל להיות מודאג מהתופעה של אלימות בקרב הציבור הערבי, ולפעמים מעבירים תקציבים כדי שלא תהיה התפרצות.

מוחמד ברכה: זאת אומרת, היחס הוא לא יחס אזרחי אלא יחס ביטחוני לכלל האזרחים הערבים.

מירי רגב: ברכה, משפט סיכום.

מוחמד ברכה: לכן, מה שדרוש כאן, גברתי, לסיכום, הוא למלא אחרי אותו משפט מהדהד בדוח ועדת אור, שאומר שהגיע הזמן שהמשטרה תפסיק להתייחס לאזרחים הערבים כאויב, הם עדיין לא הפנימו גם אם המילים הן - -

מירי רגב: מאה אחוז, טוב, מוחמד.

מוחמד ברכה: - - בטון נעים, להבדיל מהטון של יושבת-ראש הוועדה שהוא טון אלים.

מירי רגב: תודה רבה, מוחמד.

מירי רגב: בבקשה, התייחסות שלכם.

<עודד ורדי: כמה מילים - קודם כול, כמו שנאמר פה, באמת אין לנו קשר לחוק עצמו והעימות הוא לא מולנו, זה ברור פה לכולם.

<עודד ורדי: אני חושב שהחובה שלנו כמשטרה זה באמת לשמור על החוק והסדר, זה התפקיד של המשטרה וככה אנחנו ננהג.

<עודד ורדי: מבחינת הפגנות - יהודים וערבים, אני כראש מדור מבצעים מקבל עשרות אינדיקציות לגבי ההפגנות האלה, כל ממ"ז בתחומו עושה הערכת מצב, ודרך אגב, אנחנו מאפשרים עשרות הפגנות, אנחנו מקבלים הפגנות בתל-אביב, בצפון ובעשרות מקומות.

<עודד ורדי: הנושא של סגירת הצירים כמו שנשאל פה, יש מדיניות ברורה.

מירי רגב: נכון.

<עודד ורדי: יש מדיניות ברורה בנושא הזה, ומפקד מחוז נותן תנאים, כשבאים בהידברות ובאים להגיש בקשה להפגנה גם קובעים איפה היא תהיה, איזה צירים ייסגרו, לכמה זמן הם ייסגרו ואיפה יעמדו המארגנים וכמה סדרנים יהיו, יש שליטה.

<עודד ורדי: - -

טלב אבו עראר: אתמול ביקשנו, לא אישרו, לא אישרו.

מירי רגב: ששש, טלב, טלב.

<עודד ורדי: - - ככל שתהיה שליטה יותר גדולה של המארגנים – פה אני חושב שגם אולי לא הייתה שליטה מספיקה של מארגני ההפגנה על הקהל שהגיע לשם.

מוחמד ברכה: אדוני, האם נוהל תהליך של הידברות עם המפגינים?

תמר זנדברג: הפגנה זה לא דבר מאורגן.

מוחמד ברכה: הייתי שם, טלב היה שם, אחמד היה שם.

<עודד ורדי: אני לא מדבר על ההפגנה הספציפית הזאת, בגדול, אחת ההפגנות - - -

<קריאות: - - -

מוחמד ברכה: לא היה שום תהליך של הידברות.

<אילן פרץ: לא היה תהליך של הידברות כי המפגינים, אדוני, חבר הכנסת טלב אבו עראר, תסתכל לי בעיניים, תסתכל לי גם אתה בעיניים, - - -

מוחמד ברכה: אני חבר הכנסת ברכה.

<אילן פרץ: אוקיי, תודה על התיקון.

מוחמד ברכה: כך קוראים לי כאן.

<אילן פרץ: חבר הכנסת ברכה, המפגינים בשנייה אחת המטירו מטרי ומטחי אבנים ענקיות, סלעים, במטרה לפגוע בשוטרים - -

מסעוד גנאים: זה אנשים שנשלחו.

מוחמד ברכה: זה אנשים שנשלחו על-ידיכם.

<אילן פרץ: תן לי לסיים, - - במטרה - - -

מוחמד ברכה: מי שהתחיל זה אנשים שנשלחו על-ידיכם.

מירי רגב: אוי, נו, באמת, ברכה.

<אילן פרץ: הנקודה ברורה.

טלב אבו עראר: אבל מה עדיף?

טלב אבו עראר: אילן, מה עדיף?

מירי רגב: עדיף, עדיף - - -

טלב אבו עראר: לסגור את הכביש חצי שעה או עשר שעות, מה עדיף?

מירי רגב: עדיף שאתם לא תקבעו לו את הכללים.

<אילן פרץ: אני טוען - - -

טלב אבו עראר: רגע, מה יותר עדיף?

מירי רגב: אתה לא תקבע.

מירי רגב: אתה היית צריך לשבת עם אילן ולקבוע אתו את הכללים.

טלב אבו עראר: מה יותר עדיף חסימת הכביש חצי שעה - -

מירי רגב: אני מכירה את אילן ואת יורם והם רוצים לבוא בדברים אתכם.

טלב אבו עראר: סליחה, סליחה, חצי שעה או שש שעות, מה עדיף?

<אילן פרץ: אגיד לך, אגיד לך, - - -

טלב אבו עראר: תענה לי.

<אילן פרץ: אגיד לך, אבל אתה לא תעמוד בזה אולי - אתם לא רציתם לסגור את הכביש.

טלב אבו עראר: ביקשנו.

<אילן פרץ: רגע.

טלב אבו עראר: אני ביקשתי.

<אילן פרץ: אם היית מבקש ממני גם לזרוק אבנים לא הייתי מרשה לך, אבל אתם - - -

טלב אבו עראר: אבל אני הייתי מתרחק, הייתם חוסמים את הכביש, מה היה קורה?

<אילן פרץ: טלב, חברי הכנסת, - -

טלב אבו עראר: מה היה קורה?

טלב אבו עראר: היה קורה כל זה?

<אילן פרץ: - - אתם לא רציתם לסגור את הכביש, אגיד לך למה - - -

טלב אבו עראר: אני ביקשתי, אני ביקשתי.

מירי רגב: תן לו לדבר.

<אילן פרץ: אסביר לך, אסביר לך.

תמר זנדברג: מה זה, בוחן כליות ולב?

תמר זנדברג: לא רציתם.

תמר זנדברג: איך הוא יודע אם רצו או לא?

<אילן פרץ: אגיד לך.

טלב אבו עראר: אני ביקשתי, אמרו לי "לא".

מירי רגב: אתם מוכנים רגע לתת לו לדבר?

מירי רגב: ישבתם מסביב.

מירי רגב: בבקשה.

טלב אבו עראר: הוא לא יודע, הוא מדבר.

<אילן פרץ: זה נורא פשוט, זה נורא נורא פשוט.

<אילן פרץ: יש שטח, הכביש עצמו הוא כמה עשרות קילומטרים, הגידור שנסגר אתכם, מיקום ההפגנה, הגדר הייתה פרוסה לאורך נניח 40-30-20 מטרים, גם ככה הגדר נפרצה באיזשהו שלב, היא הוסטה, היא "הוזזה", נקרא לזה, שלא להגיד "הופלה" - כדי לחסום את הציר הייתם צריכים פשוט לגלוש, זה לא באישור.

<אילן פרץ: תנאי ההפגנה שאתה חתמת עליה, האסיפה, היא בלי חסימת - - -

טלב אבו עראר: - - -

<אילן פרץ: רגע, תן לי לסיים, תן לי, בבקשה ממך, - -

מירי רגב: אתה שואל, תן לו לענות רגע.

<אילן פרץ: - - תן לי לסיים.

טלב אבו עראר: זה לא נכון.

מירי רגב: הוא גם משקר, כולם משקרים, רק אתה דובר אמת.

<אילן פרץ: וגם לחסום את הציר היה צריך - - -

טלב אבו עראר: לא משקר, לא מדבר נכון.

מירי רגב: אוקיי, בבקשה, אילן.

טלב אבו עראר: אני לא אמרתי משקר.

מירי רגב: אוקיי, אז תן לו רגע לענות.

טלב אבו עראר: הוא לא מעודכן טוב.

מירי רגב: הוא לא מעודכן.

טלב אבו עראר: לא ביקשתי את האישור ממנו קודם כול, הוא לא יודע.

מירי רגב: הוא לא מעודכן.

מירי רגב: בבקשה.

<אילן פרץ: גם אם הייתם מבקשים - אם יש אסיפה, קהל מפגינים שמבקש ורוצה לחסום ציר לא באישור, והמטרה שלו היא רק לחסום את הציר, היו שם שוטרים, אם כל שוטר היה תופס ארבעה מפגינים היו מספיק אנשים וקהל עדיין לחסום את הציר, גם אם שוטרים לא היו משתמשים – רק אומרים לו "בוא רגע" ומנסים להחזיק ארבעה מפגינים - כל שוטר, עדיין היו מספיק אזרחים, קהל שהיה גולש לכביש וחוסם.

מירי רגב: אבל מה אתה אומר?

מירי רגב: אני כבר לא מבינה מה אתה אומר.

<אילן פרץ: הם יכלו לחסום את הציר גם בלעבור את השוטרים ולעבור - - -

מירי רגב: בקיצור הם לא קיבלו אישור לזה.

<אילן פרץ: הם לא רצו לחסום את הציר, - -

מירי רגב: מה שהם רצו – לפגוע בשוטרים.

<אילן פרץ: - - הם רצו לדחוף שוטרים ולפגוע בשוטרים, נקודה.

טלב אבו עראר: אילן, אם הייתם - - -

<אילן פרץ: אחרת הציר הזה היה נסגר בלי יידוי אבנים ובלי הבערת צמיגים.

טלב אבו עראר: אבל, תקשיב, אילן - - -

מירי רגב: אילן, היו מסתערבים שם בהפגנה?

טלב אבו עראר: היו.

<אילן פרץ: כן.

טלב אבו עראר: כן, בטוח, מה, והם שהתחילו גם.

מירי רגב: אוקיי, אנחנו נדבר גם על המסתערבים, נדבר על זה בישיבה החסויה.

מירי רגב: זה באמת מצב שצריך לשקול מה מסתערב עושה בהפגנה כזאת, אם הוא באמת מתחיל את זריקת האבנים אז אנחנו בבעיה.

תמר זנדברג: לא, מה בכלל מסתערב עושה בתוך הפגנה של אזרחים, של אזרחי המדינה בצד הקו הירוק.

מירי רגב: קודם כול אני רוצה להבהיר כמה עניינים בעניין החוק, לאלה שלא הגיעו הבוקר ואני יודעת שרצו להגיע, כמו אחמד שדיבר אתי בבוקר וכמו תמי, וטלב הגיע בסוף וגם חיכינו לו - - -

טלב אבו עראר: אני הגעתי בסוף?

מירי רגב: אתה לא.

מירי רגב: בסוף הגעת.

טלב אבו עראר: הגעתי לפנייך, הגעתי לפנייך.

מירי רגב: בסוף הגעת.

אחמד טיבי: היא אומרת, בסופו של דבר הגעת.

מירי רגב: לא ראיתי דבר כזה.

מירי רגב: זה סרט.

מירי רגב: אני אכתוב ספר על טלב, בסוף אני אכתוב עליך ספר.

אחמד טיבי: היא אומרת, בסופו של דבר הגעת.

מירי רגב: אז כמו שאמרתי בדיון הקודם, הממשלה לא משכה את חוק ההסדרה הבדואית, החוק ממשיך, החוק יהיה בתיקונים שנביא כחברי הוועדה.

מסעוד גנאים: זה על דעת הממשלה?

מירי רגב: זה על דעת הממשלה.

מסעוד גנאים: על דעת ראש הממשלה מה שאת אומרת?

מירי רגב: על דעת כולם.

מירי רגב: עוד הבוקר בשבע בבוקר - -

דב חנין: לא כולם, לא כולם.

מירי רגב: - - הייתי כבר אצל השר אורי אריאל, עם לוקר נפגשתי ועם כל הגורמים הרלוונטיים במזרח ירושלים בדיונים - - -

טלב אבו עראר: מה אומר ראש הממשלה?

טלב אבו עראר: ראש הממשלה מה אומר?

מירי רגב: אז אני מסבירה לך - -

אחמד טיבי: היא אמרה לך, ראש הממשלה אורי אריאל.

מירי רגב: - - החוק ממשיך להיות כרגיל.

טלב אבו עראר: אבל אין לראש הממשלה - - -

מירי רגב: ראש הממשלה לא משך - - -

דב חנין: ראש הממשלה זה אורי אריאל.

מירי רגב: לא משכו את החוק.

טלב אבו עראר: אורי אריאל.

טלב אבו עראר: מה אומר נתניהו?

טלב אבו עראר: בנימין נתניהו בעלה של שרה, מה הוא אומר?

מירי רגב: בעלה של שרה, בנימין נתניהו, - - -

תמר זנדברג: בני בגין אמר ברצינות, אמר במסיבת עיתונאים בקולו, שהוא המליץ לראש הממשלה למשוך את החוק, - -

מירי רגב: הוא אמר כמו שהוא אמר על דעתו, על דעתו.

מירי רגב: החוק ממשיך, - -

תמר זנדברג: - - וראש הממשלה קיבל את ההמלצה.

מירי רגב: - - החוק ממשיך להתקיים בכנסת כרגיל.

מירי רגב: לא הובא לידיעתי, לא ליועץ המשפטי לממשלה, לא ליועצת המשפטית של הוועדה - - -

אחמד טיבי: מה אמר לוקר?

אחמד טיבי: לוקר, מה אמר?

מירי רגב: החוק ממשיך כרגיל.

אחמד טיבי: לוקר אמר?

מירי רגב: הכול ממשיך כרגיל.

אחמד טיבי: יפה.

מירי רגב: הזכות של כולם למחות, וזה בסדר.

אחמד טיבי: ניפגש במקומות אחרים בהפגנות.

מירי רגב: אבל לא באלימות.

מירי רגב: התמונות האלה באמת אלו לא תמונות שאנחנו יכולים להמשיך לראות.

טלב אבו עראר: לפחות - - -

דב חנין: גם התמונות האלה.

מירי רגב: התמונות האלה לא יהיו, לא יהיו.

דב חנין: גם התמונות האלה לא צריכות להיות.

מירי רגב: אלימות לא תהיה כלפי שוטרים ולא בהפגנות, עם כל הכבוד.

<קריאות: - - -

מירי רגב: אנחנו לא נאפשר לזה להיות.

אחמד טיבי: ראית את התמונה?

מירי רגב: הוא לא ראה את זה, אבל - - -

אחמד טיבי: אקדח מעל ראש של ילד?

מירי רגב: אין בעיה לבצע ניטור של מידע, כמו שאתם אומרים, דרך הפייסבוק, זה בסדר גמור.

מירי רגב: אם מישהו קורא לטרור - -

טלב אבו עראר: מירי, אני מבקש - - -

מירי רגב: - - ולהסתה אין שום בעיה לבצע את הניטור.

מירי רגב: לגבי העניין של המסת

מירי רגב: ערבים, צריך לקיים על זה דיון, יפה, בוועדה החסויה, מה תפקידו של מסתערב בהפגנות.

מירי רגב: אם תפקידו לחוש את האווירה ולמנוע אלימות זה בסדר, אבל אם תפקידו לעודד אלימות זו בעיה, זאת בעיה.

טלב אבו עראר: להתסיס.

מירי רגב: ופה צריך לקיים דיון בעניין הזה בוועדה.

מירי רגב: אמורה להיות לנו ועדה בעניין מפת הפשע, אז חצי שעה לפני כן יבואו ויסבירו לי מה תפקיד מסתערב בהפגנה.

מירי רגב: הדבר השני, אני מבקשת לכתוב מכתב לשר לביטחון הפנים, מדוע משכו נציגי המשטרה - לאחר שקיבלו אישור מבית-המשפט לחשוף את התמונות - מדוע הם משכו את הצו.

מסעוד גנאים: טוב שעשו את זה.

טלב אבו עראר: - - - הזדמנות לנהל משא-ומתן.

מירי רגב: הדבר הנוסף שאני מבקשת - - -

דב חנין: כדאי לציין שרוב חברי הוועדה חשבו שזה מהלך נכון - -

מירי רגב: בסדר, מאה אחוז.

מסעוד גנאים: שמשכו.

דב חנין: - - שהמשטרה משכה את בקשתה.

מירי רגב: הלאה, לגבי הנושא השלישי, אני מבקשת לבדוק את הסיפור של טאלב אבו פריח.

טלב אבו עראר: מרהט.

מירי רגב: אבו פריח מרהט.

טלב אבו עראר: כן.

אחמד טיבי: כן.

מירי רגב: אני מבקשת לבדוק על-ידי המשטרה, - -

טלב אבו עראר: אפילו ביישו את פניו.

מירי רגב: אני מבקשת לקבל תוך שבוע - - -

מסעוד גנאים: היה בבית-חולים גם.

מירי רגב: שקט.

מירי רגב: אני מבקשת לקבל תוך שבוע בדיקה - מה קרה לו, למה הוא הגיע לבית-חולים, מי השתין עליו, מה קרה עם הסיפור הזה, עם מי עשו על זה בדיקה, אני מבקשת לקבל על זה תשובה בכתב של המפכ"ל והשר.

מירי רגב: הדבר השלישי, - - -

אחמד טיבי: גברתי היושבת-ראש, יש ישיבה בשבוע הבא של הוועדה אחרי הצעה לדיון מהיר על מעצר הילד שהראיתי לך, ראאד א-סייד - - -

מירי רגב: לא ראיתי את זה.

אחמד טיבי: התקבלה החלטה בנשיאות לפני שבוע, ובשבוע הבא - - -

מירי רגב: בסדר, אני לא יודעת אם זה בשבוע הבא, מחר לדוגמה היו צריכים להיות שני דיונים מהירים שבוטלו בגלל שהכנסת לא מאפשרת לנו לקדם - אז הם יהיו שבוע אחרי זה, הם יהיו.

מירי רגב: כל דיון מהיר שיהיה יהיה.

אחמד טיבי: זה לשיקולך.

מירי רגב: אבל אני רוצה לקבל תשובה לגבי טאלב אבו פריח.

אחמד טיבי: וראאד א-סייד, - - - על-ידי מסתערבים.

מירי רגב: אני על זה רוצה לקבל תשובה.

מירי רגב: דבר שני, אני מבקשת להעיר לשר על הדרג שהגיע, אין לי בעיה עם אילן, הוא מכיר, בקיא בפרטים, גם רמ"ד מבצעים, ענו תשובות, מכירים את הנושא של ההפגנה, אבל אני חושבת שלדיון כזה צריך להגיע ממ"ז כמו שביקשתי או מפכ"ל.

מירי רגב: דבר נוסף, אני מבקשת מהמשטרה למצות את הדין עם כל המתפרעים, לא לשחרר אותם, למצות את הדין עם כל המתפרעים.

טלב אבו עראר: כולל השוטרים.

מירי רגב: להעביר מסר ברור - -

טלב אבו עראר: כולל השוטרים גם.

מירי רגב: - - וחד גם לגבי ההפגנות הבאות - מי שיהיה אלים יהיה לו את הדין, ישב במעצר וימצו אתו את הדין.

מירי רגב: לא יהיה מצב כזה שישחררו את מי שמכה שוטרים ומי שמבעיר צמיגים בצורה הזאת.

מירי רגב: והדבר האחרון, אני רוצה לחזק את ידי השוטרים על העשייה היומיומית, וגם עכשיו על כל הפעילות שלהם בסופה, שנמשיך לעשות כדי לשמור על הסדר הציבורי.

אחמד טיבי: פרחים לצה"ל.

מירי רגב: תודה רבה.